Document ID: 32004D0034

Komisjoni otsus,
6. jaanuar 2004,
millega muudetakse otsust 2003/828/EÜ vaktsineeritud loomade ohustatud tsoonidest välja liikumise osas
(teatavaks tehtud numbri K(2003) 5306 all)
(EMPs kohaldatav tekst)
(2004/34/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 20. novembri 2000. aasta direktiivi 2000/75/EÜ, millega kehtestatakse erisätted lammaste katarraalse palaviku tõrjeks ja likvideerimiseks,(1) eriti selle artikli 9 lõike 1 punkti c,
ning arvestades järgmist:
(1) komisjoni otsus 2003/828/EÜ(2) ohustatud tsoonide ja järelevalvetsoonide kohta seoses lammaste katarraalse palavikuga ning ja loomade liikumise suhtes nendesse tsoonidesse ja sealt välja kohaldatavate eeskirjade kohta, millega tunnistatakse kehtetuks otsus 2003/218/EÜ(3) võeti vastu mõjutatud piirkondades valitsevat lammaste katarraalse palaviku olukorda silmas pidades. Selles otsuses piiritletakse konkreetsetele epidemioloogilistele olukordadele vastavad ohustatud tsoonid ja järelevalvetsoonid ning sätestatakse erandite tingimused loomade liikumiskeelule nendesse tsoonidesse ja sealt välja.
(2) Rahvusvaheline episootiaamet (OIE) korraldas 26.-29. oktoobrini 2003 lammaste katarraalse palaviku alase sümpoosioni. Sümpoosionil järeldati muu hulgas, et loomad võivad nakatunud tsoonidest nakkusvabasse tsooni liikuda, tekitamata seejuures viiruse leviku ohtu, kui nad on vaktsineeritud vähemalt üks kuu enne liikumist ning tingimusel, et kasutatud vaktsiin hõlmab kõiki päritolupiirkonnas leiduvaid serotüüpe.
(3) Seda järeldust arvesse jättes tuleb otsuses 2003/828/EÜ sätestatud vaktsineeritud loomade liikumise tingimusi muuta, et võimaldada sellist liikumist, nõudmata seejuures viiruse liikumise peatamist päritolupiirkonnas ega nakkusekandja aktiivsuse peatamist sihtpiirkonnas. Ettevaatusabinõuna kaalutakse seda aga ainult riigisisesel liikumisel piirkondadest, kus vaktsineerimine on lõpule viidud asjaomase liikmesriigi pädeva asutuse poolt vastuvõetud programmi kohaselt.
(4) Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 2003/828/EÜ artikli 3 lõige 2 asendatakse järgmisega:
"2. Prantsusmaal, Itaalias ja Hispaanias teeb pädev asutus väljaviimiskeelu erandeid ka siseriiklikele saadetistele lõike 1 alusel:
a) piirkondades, kus vastavalt programmile, mille asjaomase liikmesriigi pädev asutus on vastu võtnud I lisas määratluste kohaselt, on läbi viidud vaktsineerimine, kui loomi on vaktsineeritud enam kui 30 päeva ja vähem kui aasta enne lähetuskuupäeva epidemioloogiliselt asjakohases päritolupiirkonnas ringleva serotüübi (serotüüpide) vastu;
b) piirkondades, kus ei ole läbi viidud vaktsineerimist vastavalt programmile, mille asjaomase liikmesriigi pädev asutus on vastu võtnud I lisas määratluste kohaselt, kui loomi on vaktsineeritud kooskõlas punktiga a ja lisaks sellele;
i) epidemioloogiliselt asjakohase päritolupiirkonna järelevalveprogramm on tõendanud lammaste katarraalse palaviku viiruse leviku lakkamist enam kui 60 päeva jooksul enne lähetuskuupäeva; või
ii) nakkusekandja järelevalveprogramm epidemioloogiliselt asjakohases sihtpiirkonnas on tõendanud Culicoides liiki täiskasvanud putukate aktiivsuse lakkamist."
Artikkel 2
Otsuse 2003/828/EÜ I lisa asendatakse käesoleva otsuse lisaga.
Artikkel 3
Käesolevat otsust kohaldatakse alates 2. veebruarist 2004.
Artikkel 4
Käesolev otsus on adresseeritud liikmesriikidele.
Brüssel, 6. jaanuar 2004

Labels: 0
8
6